
Хабзэм зэхъуэкIыныгъэ халъхьэ
Германием щхьэегъэзыпIэ зритахэм ящыщ куэдым щIэпхъаджагъэхэр къэралым зэрыщалэжьым игъэгубжьа цIыхухэр зэхуэсурэ я мыарэзыныгъэхэр къыщагъэлъагъуэ пэкIухэр иужьрей махуэхэм ирагъэкIуэкI.
Кёльн щыпсэу цIыху куэдым ИлъэсыщIэм и япэ махуэхэм ятеуащ КъуэкIыпIэ Гъунэгъум, Африкэм къикIыу абы кIуахэм ящыщхэр. Германием и хабзэм хуит уищIыркъым щтапIэ ихьэжахэр (абыхэм щIэпхъаджагъэ хьэлъэ дыдэ ямылэжьамэ) къэралым ибгъэкIыжыну. Иджы а хабзэм хэплъэжын хуей хъуащ икIи къэралым цIыхур ипхужыну хуит узыщI щхьэусыгъуэхэр куэдкIэ нэхъыбэ ящIынущ.
«Апхуэдэ унафэ къэтщтэныр тыншу щытакъым ди дежкIэ, ауэ ар захуагъэщ гущIэгъу яхуэтщIу зэтшэлIахэу, унэ, зэрыпсэун хуэдэхэмкIэ дызыпэIэбахэу иджы дэ лей къыткIэлъызезыхьэну яужь ит дэтхэнэми хуэгъэзауэ», — жиIащ Германием и МВД-м и Iэтащхьэ Томас де Мезьер.
Европэм и нэгъуэщI къэралхэми щыпсэухэр арэзыкъым егъэлеяуэ цIыху куэд я хэкухэм зэрырагъэхьамкIэ. Хэхэсхэм уэрамхэр, утыкухэр, пхъэнкIий идзыпIэ фIэкIа умыщIэну, яуцIэпIащ, зи хэку исыж цIыхухэр я унэхэм къыщIэкIыну шынэу хуежьащ. А щытыкIэм цIыхубэр нэхъри егъэгубжь икIи къэрал унафэщIхэм хуагъэув щытыкIэр икIэщIыпIэкIэ зэрахъуэкIыжыну. Ауэ ар тыншу пхузэфIэкIын Iуэхуу зэрыщымытыр нэрылъагъущ.
Фейдэ хэхыпIэ яхуэхъуну къалъытэ
Я газыр Европэм зэрыкIуэн бжьамийхэр яукъуэдиину зэрамурадыр жаIащ Ираным и унафэщIхэм.
ЕС-м газыр ещэным, бжьамийр укъуэдииным къэралым фейдэшхуэ къызэрыхуихьынум шэч къытрахьэркъым абыхэм. «ЩIыдагъэмрэ газымрэ я уасэхэр хуабжьу ехуэхрэ ахэр пуд дыдэу фIэкIа тхуэмыщэми, абы ди къэралым и бюджетым хэхъуэшхуэ къыхуихьынущ», — жеIэ Ираным хамэ къэрал зэпыщIэныгъэхэмкIэ и департаментым и унафэщI Рамезани Азизолла. Апхуэдэуи абы къыхигъэщащ Ираным газыр Индиемрэ Китаймри ярищэныр зэтеубла зэрыхъунуми зэрегупсысыр.
